arnastofnun/IGC-2024 huggingface dataset:
E-57/2007

Mál þetta var dómtekið í dag við þingfestingu þess. Það er höfðað 2. mars sl.

Stefnandi, Ísafjarðarbær, krefst þess að stefndu, H-kk-nf A-kk-nf E-kk-nf og F-x-x P-x-x, búsett á Írlandi, verði dæmd til að greiða sér 75.224 krónur, ásamt dráttarvöxtum af 10.748 krónum frá 1. febrúar 2006 til 1. mars sama ár, 21.494 krónum frá þeim degi til 1. apríl sama ár, 32.240 krónum frá þeim degi til 1. maí sama ár, 42.986 krónum frá þeim degi til 1. júní sama ár, 53.732 krónum frá þeim degi til 1. júlí sama ár, 64.478 krónum frá þeim degi til 1. ágúst sama ár, en af stefnufjárhæð frá þeim degi til greiðsludags og málskostnað. Þá er krafist að staðfestur verði lögveðréttur stefnanda í fasteigninni Smiðjugötu 9, Ísafjarðarbæ, fastanr. 212-0355.

Af hálfu stefndu var þing ekki sótt.

Stefnandi kveðst árið 2006 hafa lagt fasteignagjöld á stefndu sem eigendur framangreindrar fasteignar. Nemi þau stefnufjárhæðinni, sem hafi átt að greiða með 10.748 krónum 1. febrúar 2006, en síðan með jöfnum greiðslum, hverri að fjárhæð 10.746 krónur, 1. dag hvers mánaðar, mars til ágúst 2006. Gjöldin séu tryggð með lögveðrétti í fasteigninni, sbr. 7. gr. laga nr. 4/1995 um tekjustofna sveitarfélaga.

Stefnandi segir stefndu ekki vera með skráð heimili hér á landi. Af framlögðum skjölum verður ráðið að þau séu talin með óþekkt heimilisfang á Írlandi. Stefnandi segir að ekki hafi tekist að hafa uppi á dvalarstað stefndu þrátt fyrir eftirgrennslan. Hafi stefna því verið birt í Lögbirtingablaði.

Samkvæmt a-lið 1. mgr. 89. gr. laga nr. 91/1991 má birta stefnu í Lögbirtingablaði ef upplýsinga verður ekki aflað um hvar megi birta stefnu eftir almennum reglum. Verður staðhæfing stefnanda um árangurslausa eftirgrennslan sína lögð til grundvallar og miðað við að honum hafi í þessu tilviki verið slík birting heimil.

Stefnandi hefur lagt fram afrit álagningarseðils og veðbókarvottorð. Samrýmast þessi gögn málatilbúnaði hans. Verða stefndu dæmd til greiðslu skuldarinnar í sameiningu ásamt málskostnaði, sem ákveðst 30.000 krónur. Þá verður staðfestur lögveðréttur í framangreindri eign fyrir hinni tildæmdu skuld, sbr. 7. gr. laga nr. 4/1995.

Dóminn kveður upp E-kk-nf S-kk-nf dómstjóri.

Dómsorð:

Stefndu, Hrólfur A-kk-nf E-kk-nf og F-x-x P-x-x, greiði í sameiningu stefnanda, Ísafjarðarbæ, 75.224 krónur, með dráttarvöxtum samkvæmt 1. mgr. 6. gr. laga nr. 38/2001 af 10.748 krónum frá 1. febrúar 2006 til 1. mars sama ár, 21.494 krónum frá þeim degi til 1. apríl sama ár, 32.240 krónum frá þeim degi til 1. maí sama ár, 42.986 krónum frá þeim degi til 1. júní sama ár, 53.732 krónum frá þeim degi til 1. júlí sama ár, 64.478 krónum frá þeim degi til 1. ágúst sama ár, en af 75.224 krónum frá þeim degi til greiðsludags og 30.000 krónur í málskostnað.

Staðfestur er lögveðréttur stefnanda í fasteigninni Smiðjugötu 9, Ísafjarðarbæ, fastanr. 212-0355 til tryggingar framangreindum fjárhæðum.

E-kk-nf S-kk-nf
E-71/2007

Mál þetta, sem var dómtekið í dag, höfðaði Margt smátt ehf., Guðríðarstíg 6-8, Reykjavík, þann 30. mars sl. gegn Körfuknattleiksfélagi Ísafjarðar, Seljalandsvegi 36, Ísafirði.

Stefnandi krefst þess að stefnda verði dæmt til að greiða sér 41.833 krónur, ásamt dráttarvöxtum af þeirri fjárhæð frá 15. október 2004 til greiðsludags.

Stefnandi segir skuldina vera samkvæmt reikningi sem hann hafi gert á hendur stefnda 15. október 2004 vegna viðskipta aðilanna. Stefnda hafi ekki greitt reikninginn þrátt fyrir innheimtutilraunir. Stefnandi kveðst byggja kröfu sína á reglum samninga- og kröfuréttar um loforð og efndir fjárskuldbindinga.

Ekki var sótt þing af hálfu stefnda er málið var þingfest.

Stefna í máli þessu var birt fyrir gjaldkera stefnda á vinnustað hans, en ekki fyrir tilgreindum fyrirsvarsmanni stefnda og hvorki á heimili stefnda né fyrirsvarsmanns þess. Var stefna því hvorki birt fyrir stefnda sjálfu né á heimili þess eða vinnustað í skilningi 85. gr. laga nr. 91/1991, sbr. 1. mgr. 82. gr. sömu laga. Þar sem stefna í málinu hefur ekki verið birt með lögmætum hætti er óhjákvæmilegt að vísa því sjálfkrafa frá dómi.

Úrskurðinn kveður upp E-kk-nf S-kk-nf dómstjóri.

Úrskurðarorð:

Máli þessu er vísað sjálfkrafa frá dómi.

E-kk-nf S-kk-nf
S-34/2007

Mál þetta, sem dómtekið var 21. mars sl., höfðaði lögreglustjórinn á Vestfjörðum með ákæru 19. febrúar sl. á hendur ákærða, K-kk-þgf K-kk-þgf P-kk-þgf, kt. ..., Sundstræti 30, Ísafirði.

„fyrir ölvun og óspektir á almannafæri, með því að hafa aðfaranótt sunnudagsins 18. desember 2005, verið ölvaður og með óspektir við veitingastaðinn Krúsina við Austurveg á Ísafirði og ítrekað reynt inngöngu án þess að greiða aðgangseyri, þar til lögreglan kom á vettvang og færði hann í járnum á lögreglustöð.

Telst þetta varða við 21. gr., sbr. 1. mgr. 27. gr. áfengislaga nr. 75/1998.

Þess er krafist að ákærði verði dæmdur til refsingar.“

I.

Fyrirkall í máli þessu var gefið út 6. mars 2007 og birt fyrir ákærða 10. sama mánaðar. Við þingfestingu málsins 21. mars sl. sótti ákærði ekki þing og var málið þá dómtekið að kröfu sækjanda með vísan til 1. mgr. 126. gr. laga nr. 19/1991.

Með vísan til áðurgreindrar lagagreinar þykir mega jafna útivist ákærða til játningar hans, enda fer sú niðurstaða ekki í bága við gögn málsins. Brot ákærða telst því nægjanlega sannað og varðar það við tilgreind lagaákvæði í ákæruskjali.

II.

Samkvæmt vottorði sakaskrár ríkisins hefur ákærði ekki gerst sekur um refsiverða háttsemi sem áhrif hefur á ákvörðun refsingar í máli þessu. Refsing ákærða þykir að broti hans virtu hæfilega ákveðin 15.000 króna sekt til ríkissjóðs og komi tveggja daga fangelsi í stað sektarinnar verði hún eigi greidd innan fjögurra vikna frá uppkvaðningu dómsins.

Engan sakarkostnað leiddi af rannsókn og rekstri málsins.

Dóm þennan kveður upp K-kk-nf H-kk-nf, settur héraðsdómari.

D Ó M S O R Ð:

Ákærði, K-kk-nf K-kk-nf P-kk-nf, greiði 15.000 króna sekt til ríkissjóðs og komi tveggja daga fangelsi í stað sektarinnar verði hún ekki greidd innan fjögurra vikna frá uppkvaðningu dómsins.

K-kk-nf H-kk-nf
S-37/2007

Mál þetta, sem dómtekið var 21. mars sl., höfðaði lögreglustjórinn á Vestfjörðum með ákæru 1. mars 2007 á hendur ákærða, S-kk-þgf S-kk-þgf S-kk-þgf, kt. [---], Álfabyggð 1, Súðavík.

Í málinu er ákærða í fyrsta lagi gefið að sök umferðarlagabrot, þriðjudaginn 2. maí 2006, með því að hafa sem ökumaður bifreiðarinnar UA-599 ekki haft ökuskírteini meðferðis við aksturinn þegar lögregla hafði afskipti af honum við Ásgeirsgötu á Ísafirði. Er brot þetta í ákæru talið varða við 1. mgr. 48. gr., sbr. 1. mgr. 100. gr. umferðarlaga nr. 50/1987.

Þá eru ákærða í málinu jafnframt gefin að sök brot gegn áfengis- og lögreglulögum, aðfararnótt sunnudagsins 8. október 2006, með því að hafa; „... verið með ölvun og óspektir og hindrað lögreglu við skyldustörf við Austurveg á Ísafirði, með því að hafa lamið í rúður lögreglubifreiðar þegar aka átti brotaþola líkamsárásar á sjúkrahús til aðhlynningar og með því að hlýða ekki tilmælum lögreglu um að láta af háttsemi sinni.“ Telur ákæruvaldið brot þessi varða við 21. gr., sbr. 1. mgr. 27. gr. áfengislaga nr. 75/1998 og 19. gr. og 21. gr., sbr. 41. gr. lögreglulaga nr. 90/1996.

Af ákæruvaldsins hálfu er þess krafist í málinu að ákærði verði dæmdur til refsingar.

I.

Ákærði kom fyrir dóm við þingfestingu málsins 21. mars sl. og viðurkenndi þau brot sín sem að framan er lýst. Játning ákærða er í samræmi við gögn málsins. Brot hans teljast því sönnuð og varða þau við áður tilvitnuð lagaákvæði. Samkvæmt þessu þykir mega leggja dóm á málið á grundvelli 125. gr. laga nr. 19/1991.

II.

Samkvæmt vottorði sakaskrár ríkisins hefur ákærði ekki gerst sekur um refsiverða háttsemi sem áhrif hefur á ákvörðun refsingar í máli þessu. Refsing ákærða þykir að brotum hans virtum hæfilega ákveðin 35.000 króna sekt til ríkissjóðs og komi fjögurra daga fangelsi í stað sektarinnar verði hún eigi greidd innan fjögurra vikna frá uppkvaðningu dómsins.

Af framlögðum gögnum verður ekki ráðið að sakarkostnaður hafi fallið til við rannsókn og rekstur málsins.

Dóm þennan kveður upp K-kk-nf H-kk-nf, settur héraðsdómari.

D Ó M S O R Ð:

Ákærði, S-kk-nf S-kk-nf S-kk-nf, greiði 35.000 króna sekt til ríkissjóðs og komi fjögurra daga fangelsi í stað sektarinnar verði hún eigi greidd innan fjögurra vikna frá uppkvaðningu dómsins.

K-kk-nf H-kk-nf
S-38/2007

Mál þetta, sem var dómtekið 25. þ.m., höfðaði sýslumaðurinn á Ísafirði 2. mars sl. gegn Á-kk-þgf F-kk-þgf S-kk-þgf, kt. 000000-0000, Tangagötu 31a, Ísafirði, nú með dvalarstað að Eyjaseli 5, Stokkseyri,

„ fyrir fíkniefnalagabrot, með því að hafa föstudaginn 30. desember 2005 haft í vörslum sínum 11,89 grömm af kókaíni og 2 grömm af hassi, sem lögregla fann og lagði hald á við leit í bifreið ákærða RZ-165.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65, 1974, sbr. lög nr. 13, 1985 og lög nr. 68, 2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233, 2001, sbr. reglugerð nr. 848, 2002 og auglýsingu nr. 232/2001.

Þess er krafist að ákærði verði dæmdur til refsingar og jafnframt að gerð verði upptæk 2 grömm af hassi og 11,98 (svo!) grömm af kókaíni, sem lagt var hald á, samkvæmt 6. mgr. 5. gr. laga nr. 65, 1974 og 2. mgr. reglugerðar nr. 233, 2001. Þá er þess jafnframt krafist með vísan til 7. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001, að gerð verði upptæk áhöld til fíkniefnaneyslu sem fundust við húsleit að Tangagötu 31a, Ísafirði.“

Ákærði hefur komið fyrir dóm og játað sök samkvæmt ákæru. Með játningu hans, sem ekki er ástæða til að efa að sé sannleikanum samkvæm, er sök hans nægilega sönnuð. Hefur ákærði brotið gegn tilgreindum refsiákvæðum í ákærunni. Dómur verður lagður á málið eftir reglum 125. gr. laga nr. 19/1991.

Ákærði hefur þrívegis á árunum 2003 til 2006 sætt sektum fyrir fíkniefnalagabrot. Hann kveðst nú stunda nám og vinnu og hafa hætt að nota fíkniefni. Þegar litið er til þess að ákærði hafði nokkuð af sterku fíkniefni í fórum sínum og einnig til sakaferils hans verður að gera honum þyngri refsingu en sekt. Á hinn bóginn verður litið til greiðlegrar játningar hans hér fyrir dómi og þess að hann kveðst hafa breytt hegðun sinni til hins betra. Refsing hans ákveðst fangelsi í 30 daga, skilorðsbundið eins og greinir í dómsorði.

Gera ber upptæk efni og muni eins og krafist er.

Sakarkostnað leiddi ekki af rannsókn málsins. Ákærði verður dæmdur til að greiða þóknun skipaðs verjanda síns, S-kk-ef A-kk-ef S-kk-ef hrl., sem ákveðst 62.250 krónur, virðisaukaskattur meðtalinn.

Dóminn kveður upp E-kk-nf S-kk-nf dómstjóri.

Dómsorð:

Ákærði, Á-kk-nf F-kk-nf S-kk-nf, sæti fangelsi í 30 daga, en fresta skal fullnustu refsingarinnar og hún falla niður að liðnum tveimur árum frá uppsögu þessa dóms að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Upptæk eru tvö grömm af hassi, 11,89 grömm af kókaíni og áhöld til neyslu fíkniefna.

Ákærði greiði þóknun skipaðs verjanda síns, S-kk-ef A-kk-ef S-kk-ef hrl., 62.250 krónur.

E-kk-nf S-kk-nf
S-42/2007

Mál þetta, sem var dómtekið í fyrradag, höfðaði sýslumaðurinn á Ísafirði þann 22. mars sl. með ákæru gegn M-kvk-þgf S-kvk-þgf I-kvk-þgf, kt. xxxxxx-xxxx, Hlíðarvegi 16, Bolungarvík,

„fyrir líkamsárás, með því að hafa aðfaranótt sunnudagsins 24. september 2006, á veitingahúsinu vaXon.is við Aðalstræti 9 í Bolungarvík, veist að A á dansgólfi staðarins, gripið um bera handleggi hennar og nokkru síðar slegið hana með krepptum hnefa í höfuðið og sparkað í framanverðan hægri fótlegg hennar, með þeim afleiðingum að hún hlaut rispur og mar á hægri framhandlegg og vinstri öxl, mar á hægri fæti og eymsli á hvirfli.

Telst þetta varða við 1. mgr. 217. gr. almennra hegningarlaga nr. 19/1940, sbr. 11. gr. laga nr. 20/1981 og 110. gr. laga nr. 82/1998.“

Ákærða kom hér fyrir dóm og kvaðst taka fram að A hefði átt upptökin að átökum þeirra. Þá neitaði hún að hafa sparkað í hægri fótlegg hennar. Af hálfu ákæruvaldsins var fallið frá þeim þætti í verknaðarlýsingu ákæru og einnig þeim þætti í lýsingu á afleiðingum háttsemi ákærðu að hún hefði valdið mari á hægri fæti. Kvaðst ákærða játa sök að ákæru svo breyttri, enda var tekið fram af hálfu ákæruvaldsins, að staðhæfingu ákærðu um að A hefði veist að henni áður en ákærða hafði í frammi þá háttsemi sem lýst er í ákæru, væri ekki sérstaklega mótmælt.

Ákærða hafnaði boði ákæruvaldsins um málalok með vísan til 124. gr. laga nr. 19/1991. Var málið tekið til dóms, sbr. 125. gr. laga nr. 19/1991. Ber með skírskotun til játningar ákærðu að leggja til grundvallar dómi atvik sem ákæran greinir með þeim breytingum sem hér hafa verið raktar.

Eins og málið liggur fyrir verður byggt á staðhæfingu ákærðu um að A hafi í upphafi veist að henni. Á hinn bóginn verður að líta til þess að höfuðhöggið greiddi ákærða A nokkru síðar, eins og segir í ákæru, og gat ákærða þess fyrir dómi að það hefði ekki verið á dansgólfinu, heldur fyrir utan veitingahúsið. Með tilliti til þessa eru ekki skilyrði til að beita refsilækkunar- eða brottfallsheimild 3. mgr. 218. gr. b almennra hegningarlaga nr. 19/1940, sbr. 4. gr. laga nr. 83/2005 og 12. gr. laga nr. 20/1981, en litið verður til þessa við ákvörðun refsingar, sbr. 7. tl. 1. mgr. 70. gr. almennra hegningarlaga. Ákærða hefur ekki sætt refsingum. Refsing hennar ákveðst sekt til ríkissjóðs að fjárhæð 40.000 krónur og komi fangelsi í fjóra daga í stað sektarinnar, verði hún ekki greidd innan fjögurra vikna frá uppsögu þessa dóms að telja. Einnig ber að dæma ákærðu til að greiða sakarkostnað, sem nemur 10.000 krónum vegna áverkavottorðs.

Dóminn kveður upp E-kk-nf S-kk-nf dómstjóri.

Dómsorð:

Ákærða, M-kvk-nf S-kvk-nf I-kvk-nf, greiði 40.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í fjóra daga.

Ákærða greiði 10.000 krónur í sakarkostnað.

E-kk-nf S-kk-nf
S-43/2007

Mál þetta, sem var dómtekið í dag, höfðaði sýslumaðurinn á Ísafirði 16. apríl sl., gegn K-kk-þgf R-kk-þgf H-kk-þgf, kt. ....., Álfabyggð 3, Súðavík,

„fyrir eftirtalin fíkniefnalagabrot framin á árinu 2006

1) (mál 010-2006-44374)

Þriðjudaginn 22. ágúst 2006 flutt hingað til lands með póstsendingu frá Bretlandi 0,98 grömm af kannabisfræjum, sem tollgæsla fann við leit í póstmiðstöð Íslandspósts hf. við Stórhöfða 32, Reykjavík.

2) (mál 018-2007-03383)

Þriðjudaginn 12. desember 2006, á heimili sínu haft í vörslum sínum 7 kannabisplöntur og jafnframt að hafa um nokkurt skeið fram til þess dags ræktað í umræddu húsnæði téðar plöntur sem lögregla fann við húsleit.

Telst þetta varða við 2. gr., sbr. 4., 5. og 6. gr. laga um ávana- og fíkniefni nr. 65,1974, sbr. lög nr. 13,1985, sbr. lög nr. 68,2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233,2001, sbr. reglugerð nr. 848,2002.

Þess er krafist að ákærði verði dæmdur til refsingar og jafnframt framangreind kannabisfræ og kannabisplöntur verði gerð upptæk skv. 6. mgr. 5. gr. laga nr. 65,1974 og 2. mgr. 14. gr. reglugerðar nr. 233,2001.“

Ákærði kom fyrir dóm er málið var þingfest, en ástand hans var þá með þeim hætti að dómari ákvað að byggja ekki á yfirlýsingum hans um afstöðu sína til sakarefnisins og frestaði málinu til nýrrar fyrirtöku. Var ákærði boðaður til hennar í þinghaldinu og einnig bréflega, þar sem þess var getið, eins og í fyrirkalli, að sækti hann ekki þing yrði fjarvist hans metin svo að hann viðurkenndi að hafa framið brot þau sem hann er ákærður fyrir og að málið yrði dæmt að honum fjarstöddum, sbr. 1. mgr. 126. gr. laga nr. 19/1991. Ákærði sótti ekki þing er málið var tekið fyrir á ný. Með skírskotun til þeirrar afstöðu hans sem í því felst og efnis rannsóknargagna lögreglu verður hann talinn sannur að sök um þau brot sem lýst er í ákæru og varða við þar greind refsiákvæði.

Sakaferill ákærða hefur ekki áhrif á ákvörðun refsingar hans. Með hliðsjón af ákvæðum 77. gr. almennra hegningarlaga nr. 19/1940 ákveðst refsingin 50.000 króna sekt til ríkissjóðs, er skal greiðast innan fjögurra vikna frá uppsögu þessa dóms að telja, en ákærði sæta fangelsi í fjóra daga ella.

Gera ber upptæk fræ og plöntur eins og krafist er.

Dóminn kveður upp E-kk-nf S-kk-nf dómstjóri.

Dómsorð:

Ákærði, K-kk-nf R-kk-nf H-kk-nf, greiði 50.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í fjóra daga.

Upptæk eru gerð 0,98 grömm af kannabisfræjum og sjö kannabisplöntur.

E-kk-nf S-kk-nf
S-49/2007

Mál þetta, sem var dómtekið 16. þ. m., höfðaði sýslumaðurinn á Ísafirði 4. maí sl. með ákæru á hendur S-kk-þgf F-kk-þgf J-kk-þgf, fæddum 31. maí 1978, Stigahlíð 2, Bolungarvík,

„fyrir brot á siglingalögum og lögum um eftirlit með skipum, með því að hafa föstudaginn 15. desember 2006 sem skipstjóri á fiskiskipinu Albert Jó SH 707, sknr. 7331, sem er 5,02 rúmlestir, lagt bátnum úr höfn óhaffærum vegna þess að haffærisskírteini hans var útrunnið, en Landhelgisgæslan kom að bátnum þar sem hann var við veiðar á stað 66°15'N-023°31'V og tilkynnti lögreglu sem hafði afskipti af bátnum við komu hans til hafnar í Bolungarvík.

Telst þetta varða við 6. gr. siglingalaga nr. 34/1985 og 1. mgr. 9. gr., sbr. 1. tl. 17. gr. og 29. gr. laga um eftirlit með skipum nr. 47/2003.

Þess er krafist að ákærði verði dæmdur til refsingar.“

Ákærði sótti ekki þing, sem hann var boðaður til með fyrirkalli, þar sem þess er getið að fjarvist hans yrði metin svo að hann viðurkenndi að hafa framið þá háttsemi sem hann er ákærður fyrir og að málið yrði dæmt að honum fjarstöddum, sbr. 126. gr. laga nr. 19/1991 um meðferð opinberra mála. Með skírskotun til afstöðu ákærða, sem hann hefur gefið til kynna með fjarveru sinni, og efnis rannsóknargagna þykir sök ákærða nægilega sönnuð og varðar háttsemi hans við tilgreind lagaákvæði í ákærunni.

Sakaferill ákærða hefur ekki áhrif á ákvörðun refsingar hans fyrir framangreint brot, sem ákveðst 20.000 króna sekt til ríkissjóðs og komi fangelsi í tvo daga í stað sektarinnar, verði hún eigi greidd innan fjögurra vikna frá uppsögu þessa dóms að telja.

Dóm þennan kveður upp E-kk-nf S-kk-nf dómstjóri.

Dómsorð:

Ákærði, S-kk-nf F-kk-nf J-kk-nf, greiði 20.000 krónur í sekt til ríkissjóðs innan fjögurra vikna frá uppsögu þessa dóms að telja, en sæti ella fangelsi í tvo daga.

E-kk-nf S-kk-nf
S-69/2007

Mál þetta, sem dómtekið var 17. október sl., höfðaði lögreglustjórinn á Vestfjörðum með ákæru 30. ágúst 2007 á hendur ákærða, B-kk-þgf E-kk-þgf G-kk-þgf, kt. [---], Kirkjubóli, Valþjófsdal, Önundarfirði;

„fyrir fjárdrátt með því að hafa, sem stjórnarmaður Ágústs og Flosa ehf., kt. 470989-0229, á tímabilinu apríl 2006 til nóvember 2006, dregið félaginu samtals 77.128 kr. af meðlagsgreiðslum starfsmanna félagsins, A, kt. ... og B, kt. ... sem félagið tók í 5 skipti af starfsmönnunum að kröfu Innheimtustofnunar sveitarfélaga samkvæmt 1. tl. 5. gr. laga nr. 54/1971 um Innheimtustofnun sveitarfélaga. Skiptist fjárdrátturinn þannig niður á launatímabil:

2006

apríl 25.986 kr.

september 6.911 kr.

október 16.587 kr.

nóvember 27.644 kr.

Samtals 77.128 kr.

Telst þetta varða við 247. gr. almennra hegningarlaga nr. 19/1940.

Þess er krafist að ákærði verði dæmdur til refsingar.“

I.

Ákærði kom fyrir dóm 17. október sl. og viðurkenndi brot sitt eins og því er lýst í ákæru. Játning ákærða er í samræmi við gögn málsins. Brot hans telst því sannað og varðar það við tilgreint lagaákvæði í ákæru. Samkvæmt þessu þykja vera efni til að leggja dóm á málið á grundvelli 125. gr. laga nr. 19/1991.

II.

Fjárhæð sú er ákærði dró fyrrgreindu einkahlutafélagi sem stjórnarmaður þess verður ekki metin sem smáræði í skilningi 1. mgr. 256. gr. almennra hegningarlaga nr. 19/1940, svo sem hreyft var af hálfu verjanda ákærða.

Samkvæmt 247. gr. almennra hegningarlaga varðar brot gegn ákvæðinu fangelsi allt að sex árum. Við ákvörðun refsingar ákærða þykir mega virða honum það til málsbóta að eftir höfðun málsins greiddi hann persónulega þær fjárhæðir sem í ákæru greinir ásamt vöxtum og kostnaði. Einnig játaði hann brot sitt skýlaust fyrir dómi og þá hefur hann ekki áður sætt refsingum. Að öllu þessu virtu þykir refsing ákærða hæfilega ákveðin 30 daga fangelsi.

Eftir atvikum þykir með heimild í 57. gr. almennra hegningarlaga rétt að fresta fullnustu refsingar ákærða og skal hún falla niður að liðnum tveimur árum frá uppkvaðningu dóms þessa að telja haldi hann almennt skilorð nefndrar 57. gr., sbr. 4. gr. laga nr. 22/1955.

Með vísan til 1. mgr. 165. gr. laga nr. 19/1991 um meðferð opinberra mála dæmist ákærði til að greiða sakarkostnað málsins, sem samkvæmt gögnum þess er eingöngu þóknun skipaðs verjanda ákærða, B-kk-ef J-kk-ef hrl., sem hæfilega telst ákveðin 64.740 krónur að meðtöldum virðisaukaskatti.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, B-kk-nf Ö-kk-nf G-kk-nf, sæti fangelsi í 30 daga, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 64.740 krónur í sakarkostnað.

K-kk-nf H-kk-nf
S-111/2007

Mál þetta höfðaði sýslumaðurinn á Akranesi með ákæru 30. maí 2007 á hendur ákærða, L-kk-þgf I-kk-þgf M-kk-þgf, kt. ..., Bjarkargrund 9 á Akranesi. Málið var dómtekið 29. ágúst sama ár.

Í ákæruskjali segir að málið sé höfðað gegn ákærða fyrir líkamsárás, en ákærða er gefið að sök „að hafa, aðfaranótt föstudagsins 9. mars 2007, á bifreiðastæði við heimavist Fjölbrautaskóla Vesturlands, Akranesi, við Vogabraut, ráðist á H-kk-þf Þ-kk-þf, kt. ..., og slegið hann hnefahögg í andlitið með þeim afleiðingum H-kk-nf hlaut blóðnasir og talsverða bólgu og mar yfir miðju nefi.

Telst þetta varða við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981 og 110. gr. laga nr. 82/1998.

Þess er krafist að ákærði verði dæmdur til refsingar.“

Ákærði hefur fyrir dómi skýlaust játað að hafa framið það brot sem honum er gefið að sök í ákæru og er játning hans studd sakargögnum. Eru því efni til að leggja dóm á málið samkvæmt 125. gr. laga um meðferð opinberra mála nr. 19/1991. Samkvæmt þessu verður ákærði sakfelldur fyrir brotið, sem réttilega er fært til refsiákvæða í ákæru.

Samkvæmt sakavottorði ákærða var útgáfu ákæru á hendur honum frestað skilorðsbundið 5. apríl 2005. Þá var ákærði dæmdur 15. júní 2006 í 30 daga fangelsi skilorðsbundið í tvö ár. Með broti því sem ákærði hefur nú verið sakfelldur fyrir rauf hann skilorð þess dóms.

Við ákvörðun refsingar ber að líta til þess að ákærði hefur áður gerst sekur um líkamsárás og verður skilorð samkvæmt framangreindum dómi tekið upp og dæmt með, sbr. 60. og 77. gr. almennra hegningarlaga. Þykir mega virða það ákærða til málsbóta að hann hefur játað brot sitt skýlaust fyrir dómi og meiðsli brotaþola voru ekki teljandi. Þá verður litið til ungs aldurs ákærða. Að öllu framangreindu virtu þykir refsing ákærða hæfilega ákveðin fangelsi í þrjá mánuði, en rétt þykir að fresta fullnustu refsingarinnar og falli hún niður að þremur árum liðnum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Samkvæmt 1. mgr. 165. gr. laga nr. 19/1991 um meðferð opinberra mála skal dæma ákærða til að greiða allan sakarkostnað málsins. Ákærði dæmist því til að greiða 20.000 krónur í sakarkostnað vegna öflunar áverkavottorðs og þóknun skipaðs verjanda síns, J-kk-ef H-kk-ef H-kk-ef hdl., er hæfilega þykir ákveðin 64.740 krónur að meðtöldum virðisaukaskatti.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, L-kk-nf I-kk-nf M-kk-nf, sæti fangelsi í þrjá mánuði, en fresta skal fullnustu refsingarinnar og falli hún niður að liðnum þremur árum frá uppkvaðningu dómsins haldi ákærði almennt skilorð 57. gr. almennra hegningarlaga nr. 19/1940.

Ákærði greiði allan sakarkostnað, samtals 84.740 krónur, þar með talin málsvarnarlaun skipaðs verjanda síns, J-kk-ef H-kk-ef H-kk-ef, héraðsdómslögmanns, 64.740 krónur.

B-kk-nf B-kk-nf